Hans Christian Schmidt (V), 2001-03-15:
Det overraskede mig til gengæld ikke, for jeg er sikker på, at som jeg kender Kristeligt Folkeparti, og jeg kender hr. Ole M. Nielsen, så er man meget miljøvenlig herinde, så det synes jeg ligger i en god linje.
Jeg vil gerne sige tak for svaret, for jeg synes
bestemt, det er at være imødekommende at komme og byde med ind på, at vi kan prøve at lave noget i fællesskab, så det kan komme frem.
Så det tager vi gerne med i overvejelserne, og jeg synes, der er flere ting dér, som godt kan bruges.
Jeg vil gerne starte med at sige tak for de bemærkninger, vi fik.
Måske var debatten lidt mere tam denne her gang, men det kan skyldes, at miljø- og energiministeren startede med at meddele, at i morgen kl. 11.00, forstod jeg, skal regeringens bæredygtighedsforslag fremlægges.
Det synes jeg sådan set er fint, så har vi måske alligevel haft noget ud af det.
Der er godt nok gået et års tid, men det er jo ærligt nok, at man skal have lidt tid til at lave det.
Så jeg synes, det bliver spændende at få at vide i morgen, hvad det kommer til at indeholde.
Det synes jeg selvfølgelig har hæmmet debatten lidt, for når man har spurgt den socialdemokratiske ordfører, har man fået at vide: Vent til i morgen og se.
Det er rigtigt, men det er sjældent i et Folketing at diskutere på den måde: Vent og se til i morgen.
Jeg troede faktisk, at man allerede i dag vidste, hvad man ville i morgen, men det er sådan set o.k., at man først vil beslutte sig endeligt i morgen.
Jeg synes, det bliver spændende.
Jeg glæder mig til at se det.
Jeg håber ikke, vi ser det der med, at vi kun er på miljøområdet.
Jeg håber, miljøet er med, men jeg håber ikke, det udelukkende er miljøområdet, for det vil også indsnævre feltet i forhold til de meget anerkendte institutioner, der har sagt igen og igen: Pas nu på, lad det ikke udelukkende blive miljøet.
Ikke fordi de andre områder vil tabe ved det, men fordi miljøet vil tabe ved, at man ikke tager alle forhold med ind og får dem vurderet.
I den forbindelse vil jeg selvfølgelig også gerne sige tak til hr. Jørn Jespersen.
Jeg synes faktisk, at det var rimelig konstruktivt, og jeg synes, når man går ind og diskuterer nogle ting, som et samlet land skal investere i, så ligger det meget nær, at man burde vurdere, hvad det har af konsekvenser, når man går ind og gennemfører de her ting.
Hvad har det af konsekvenser, når man investerer.
Det gælder konsekvenser både for miljø, økonomi, arbejdspladser, sociale forhold osv.
Det får mig selvfølgelig til at sige, at jeg var lidt ked af at høre den radikale ordfører, fru Vibeke Peschardt, for jeg synes, det startede med, at vi skulle pille nogle sætninger ud, og så oplevede jeg, at da vi ville pille dem ud, var det i grunden noget helt andet.
Nu var det alle indikatorerne, vi talte om, og det synes jeg var trist.
Sådan set har jeg kun hørt rigtigt fra Socialdemokratiet og radikal side, at det er blevet helt afvist.
Det kan vel skyldes, at regeringen er klar med noget i morgen, og så kan man måske bedst lide sit eget.
Om Enhedslisten vil jeg blot sige, at jeg glæder mig over, at Enhedslisten er enig i, at de indikatorer, der står her, kan man fint bruge.
Så vil jeg sige til Kristeligt Folkeparti, hr. Ole M.
Nielsen, at det er interessant, at Kristeligt Folkeparti denne her gang - som jeg hørte det - efter en ændring vil være med til at støtte det.
Vi må så prøve at forhandle os til rette om, hvordan det kan skrues sammen.
Jeg forstod selvfølgelig på de ordførere, som repræsenterer de partier, der er medforslagsstillere, at de kunne støtte forslaget.
Jeg skal sige på vegne af hr. Ebbe Kalnæs fra Centrum-Demokraterne, at han støtter forslaget, men ikke kunne være til stede i dag.
Til slut vil jeg sige, at jeg håber, at ministeren vil møde op, så vi i udvalget kan få en debat omkring hele bæredygtigheden.
Når vi i morgen har læst, hvad der er regeringens holdning til bæredygtighed, kunne vi måske endda få en dialog og en debat om det, og der vil jeg allerede nu gerne sige, at vi vil se frem til, at miljø- og energiministeren kan komme i samråd i Miljø- og Planlægningsudvalget, og så kan vi diskutere de her to forslag.
Det glæder vi os meget til.